amanoisuno/poet huggingface dataset:
江城子·碧栏干外小中庭 张泌
碧栏干外小中庭，雨初晴，晓莺声。飞絮落花，时节近清明。睡起卷帘无一事，匀面了，没心情。
江城子·浣花溪上见卿卿 张泌
浣花溪上见卿卿，脸波明，黛眉轻。绿云高绾，金族小蜻蜓。好是问他来得么？和笑道：莫多情。
河渎神·古树噪寒鸦 张泌
古树噪寒鸦，满庭枫叶芦花。昼灯当午隔轻纱，画阁珠帘影斜。门外往来祈赛客，翩翩帆落天涯。回首隔江烟火，渡头三两人家。
蝴蝶儿·蝴蝶儿 张泌
蝴蝶儿，晚春时，阿娇初着淡黄衣，倚窗学画伊。还似花间见，双双对对飞。无端和泪拭胭脂，惹教双翅垂。
虞美人·鸳鸯对浴银塘暖 毛文锡
鸳鸯对浴银塘暖，水面蒲稍短。垂杨低拂麴尘波，蛛丝结网露珠多，滴圆荷。遥思桃叶吴江碧，便是天河隔。锦鳞红鬣影沉沉，相思空有梦相寻，意难任。
虞美人·宝檀金缕鸳鸯枕 毛文锡
宝檀金缕鸳鸯枕，绶带盘宫锦。夕陽低映小窗明，南园绿树语莺莺，梦难成。玉炉香暖频添炷，满地飘轻絮。珠帘不卷度沉烟，庭前间立画秋千，艳陽天。
酒泉子·绿树春深 毛文锡
绿树春深，燕语莺啼声断续。蕙风飘荡入芳丛，惹残红。柳丝无力袅烟空，金盏不辞须满酌。海棠花下思朦胧，醉香风。
喜迁莺·芳春景 毛文锡
芳春景，暖晴烟，乔木见莺迁。传枝偎叶语关关，飞过绮丛间。锦翼鲜，金毳软，百啭千娇相唤。碧纱窗晓怕闻声，惊破鸳鸯暖。
赞成功·海棠未坼 毛文锡
海棠未坼，万点深红，香包缄结一熏熏。似含羞态，邀勒春风。蜂来蝶去，任绕芳丛。昨夜微雨，飘酒庭中。忽闻声滴井边桐，美人惊起，坐听晨钟。快教折取，戴玉璁。
西溪子·昨日西溪游赏 毛文锡
昨日西溪游赏，芳树奇花千样，锁春光。金樽满，听弦管，娇妓舞衫香暖。不觉到斜晖，马驮归。中兴乐豆蔻花繁烟艳深，丁香软结同心。翠鬟女，相与共淘金。红蕉叶里猩猩语，鸳鸯浦，镜中鸾舞。丝雨隔，荔枝陰。
更漏子·春夜阑 毛文锡
春夜阑，春恨切，花外子规啼月。人不见，梦难见，红纱一点灯。偏怨别，是芳节，庭中丁香千结。宵雾散，晓霞晖，梁同双燕飞。
接贤宾·香鞯镂襜五花骢 毛文锡
香鞯镂襜五花骢，值春景初融。流珠喷沫躞蹀，汗血流红。少年公子能乘驭，金镳玉辔珑璁。为惜珊瑚鞭不下，骄生百步千踪。信穿花，从拂柳，向九陌追风。
赞浦子·锦帐添香睡 毛文锡
锦帐添香睡，金炉换夕照。懒结芙蓉带，慵拖翡翠裙。正是桃夭柳媚，那堪暮雨朝云。宋玉高唐意，裁琼欲赠君。
甘州遍·春光好 毛文锡
春光好，公子爱闲游，足风流。金鞍白马，雕弓宝剑，红缨锦襜出长揪。花蔽膝，玉衔头。寻芳逐胜欢宴，丝竹不曾休。美人唱，揭调是《甘州》。醉红楼。尧年舜日，乐圣永无忧。
甘州遍·秋风紧 毛文锡
秋风紧，平碛雁行低，阵云齐。萧萧飒飒，边声四起，愁闻戍角与征鼙。青冢北，黑山西。沙飞聚散无定，往往路人迷。铁衣冷，战马血沾蹄，破番奚。凤凰诏下，步步蹑丹梯。
纱窗恨·新春燕子还来至 毛文锡
新春燕子还来至，一双飞。垒巢泥湿时时坠，涴人衣。后园里看百花发，香风拂，绣户金扉。月照纱窗，恨依依。
纱窗恨·双双蝶翅涂铅粉 毛文锡
双双蝶翅涂铅粉，咂花心。绮窗绣户飞来稳，画堂陰。二三月爱随飘絮，伴落花，来拂衣襟。更剪轻罗片，傅黄金。
柳含烟·隋堤柳 毛文锡
隋堤柳，汴河旁。夹岸绿陰千里，龙舟凤舸木兰香，锦帆张。因梦江南春景好，一路流苏羽葆。笙歌未尽起横流，锁春愁。
柳含烟·河桥柳 毛文锡
河桥柳，占芳春。映水含烟拂路，几回攀折赠行人，暗伤神。乐府吹为横笛曲，能使离肠断续。不如移植在金门，近天恩。
柳含烟·章台柳 毛文锡
章台柳，近垂旒。低拂往来冠盖，鞭胧春色满皇州，瑞烟浮。直与路边江畔别，免被离人攀折。最怜京兆画蛾眉，叶纤时。
柳含烟·御沟柳 毛文锡
御沟柳，占春多。半出宫墙婀娜，有时倒影蘸轻罗，麴尘波。昨日金銮巡上苑，风亚舞腰纤软。栽培得她近皇宫，瑞烟浓。
醉花间·休相问 毛文锡
休相问，怕相问，相问还添恨。春水满塘生，鸂鶒正相趁。咋夜雨霏霏，临明寒一阵。偏忆戍楼人，久绝边庭信。
醉花间·深相忆 毛文锡
深相忆，莫相忆，相忆情难极。银汉是红墙，一带遥相隔。金盘珠露滴，两岸榆花白。风摇玉佩清，今夕为何夕。
浣沙溪·春水轻波浸绿苔 毛文锡
春水轻波浸绿苔，楷杷洲上紫檀开。晴天眠沙鸂鶒稳，暖相偎。罗袜生尘游女过，有人逢着弄珠回。兰麝飘香初解佩，忘归来。
浣溪沙·七夕年年信不违 毛文锡
七夕年年信不违，银河清浅白云微，蟾光鹊影伯劳飞。每恨蟪蛄怜婺女，几回娇妒下鸳机，今宵嘉会两依依。
月宫春·水晶宫里桂花开 毛文锡
水晶宫里桂花开，神仙探几回。红芳金蕊绣重台，低倾玛瑙杯。玉兔银蟾争夺护，嫦娥姹女戏相偎。遥听钧天九奏，玉皇亲看来。
恋情深·滴滴铜壶塞漏咽 毛文锡
滴滴铜壶塞漏咽，醉红楼月。宴余香殿会鸳衾，荡春心。真珠帘下晓光侵，莺语隔琼林。宝帐欲开慵起，恋情深。
恋情深·玉殿春浓花烂熳 毛文锡
玉殿春浓花烂熳，族神仙伴。罗裙窣地缕黄金，奏清音。酒阑歌罢两沉沉，一笑动君心。永作鸳鸯伴，恋情深。
诉衷情·桃花流水漾纵横 毛文锡
桃花流水漾纵横，春昼彩霞明。刘郎去，阮郎行，惆怅恨难平。愁坐对云屏，算归程。何时携手洞边迎，诉衷情。
诉衷情·鸳鸯交颈绣衣轻 毛文锡
鸳鸯交颈绣衣轻，碧沼藕花馨。偎藻荇，映兰汀，和雨浴浮萍。思妇对心惊，想边庭。何时解佩掩云屏，诉衷情。
应天长·平江波暖鸳鸯语 毛文锡
平江波暖鸳鸯语，两两镏般归极浦。芦州一夜风和雨，飞起浅沙翘雪鹭。渔灯明远渚，兰棹今宵何处。罗袂从风轻举，愁杀采莲女。
河满子·红粉楼前月照 毛文锡
红粉楼前月照，碧纱窗外莺啼。梦断辽陽音信，那堪独守空闺。恨对百花时节，王孙绿草萋萋。
临江仙·暮蝉声尽落斜陽 毛文锡
暮蝉声尽落斜陽，银蟾影挂潇湘。黄陵庙侧水茫茫。楚山红树，烟雨隔高唐。岸泊渔灯风飐碎，白苹远散浓香。灵娥鼓瑟韵清商，朱弦凄切，云散碧云长。
临江仙·峭碧参差十二峰 牛希济
峭碧参差十二峰，冷烟寒树重重。瑶姬宫殿是仙踪，金炉珠帐，香霭昼偏浓。一自楚王惊梦断，人间无路相逢。至今云雨带愁容，月斜江上，征棹动晨钟。
临江仙·谢家仙观寄云岑 牛希济
谢家仙观寄云岑，岩萝拂地成陰。洞房不闭白云深，当时丹灶，一粒化黄金。石壁霞衣犹半挂，松风长似鸣琴。时间唳鹤起前林，十洲高会，何处许相寻？
临江仙·渭阙宫城秦树凋 牛希济
渭阙宫城秦树凋，玉楼独上无聊。含情不语自吹箫，调情和恨，天路逐风飘。何事乘龙入忽降，似知深意相招。三清携手路非遥，世间屏障，彩笔画娇娆。
临江仙·江绕黄陵春庙闲 牛希济
江绕黄陵春庙闲，娇莺独语关关。满庭重叠绿苔斑，陰云无事，四散自归山。箫鼓声稀香烬冷，月娥敛尽弯环。风流皆道胜人间，须知狂客，拼死为红颜。
临江仙·素洛春光潋滟平 牛希济
素洛春光潋滟平，千重媚脸初生。凌波罗袜势轻轻，烟笼日照，珠翠半分明。风引宝衣疑欲舞，鸾回凤翥堪惊。也知心许无恐成，陈王辞赋，千载有声名。
临江仙·柳带摇风汉水滨 牛希济
柳带摇风汉水滨，平芜两岸争匀。鸳鸯对浴浪痕新。弄珠游女，微笑自含春。轻步暗移蝉鬓动，罗裙风惹轻尘。水晶宫殿岂无因？空劳牵手，解佩赠情人。
临江仙·洞庭波浪飐晴天 牛希济
洞庭波浪飐晴天，君山一点凝烟。此中真境属神仙，玉楼珠殿，相映月轮边。万里平湖秋色冷，星辰垂影参然。桔林霜重更红鲜，罗浮山下，有路暗相连。
酒泉子·枕转簟凉 牛希济
枕转簟凉，清晓远钟残梦。月光斜、帘影动，旧炉香。梦中说尽相思事，纤手匀双泪。去年春，今日意，断离肠。
生查子·春山烟欲收 牛希济
春山烟欲收，天淡稀星小。残月脸边明，别泪临清晓。语已多，情未了，回首犹重道：记得绿罗裙，处处怜芳草。
中兴乐·池塘暖碧浸晴晖 牛希济
池塘暖碧浸晴晖，濛濛柳絮轻飞。红蕊凋来，解梦还稀。春云空有雁归，珠帘垂。东风寂寞，恨郎抛掷，泪湿罗衣。
谒金门·秋已暮 牛希济
秋已暮，重叠关山岐路。嘶马摇鞭何处去，晓禽霜满树。梦断禁城神鼓，泪滴枕檀无数。一点凝红和薄雾，翠蛾愁不语。
浣溪沙·落絮残莺半日天 欧陽炯
落絮残莺半日天，玉柔花醉只思眠，惹窗映竹满炉烟。独掩画屏愁不语，斜掩瑶枕髻鬟偏，此时心在阿谁边。
浣溪沙·天碧罗衣拂地垂 欧陽炯
天碧罗衣拂地垂，美人初着更相宜，宛风如舞透香肌。独坐含颦吹风竹，园中缓步折花枝，有情无力泥人时。
浣溪沙·相见休言有泪珠 欧陽炯
相见休言有泪珠，酒阑重得叙欢娱，凤屏鸳枕宿金铺。兰麝细香闻喘息，绮罗纤缕见肌肤，此时还恨薄情无。
三字令·春欲尽 欧陽炯
春欲尽，日迟迟，牡丹时。罗幌卷，翠帘垂。彩笺书，红粉泪，两心知。人不在，燕空归，负佳期。香烬落，枕函欹。月分明，花淡薄，惹相思。